R E L A C I O N
PËR 
PROJEKTLIGJIN “PËR DISA SHTESA DHE NDRYSHIME  NË LIGJIN NR.8328, DATË 16.4.1998, “PËR TË DREJTAT DHE TRAJTIMIN E TË DËNUARVE ME BURGIM DHE TË TË PARABURGOSURVE”, TË NDRYSHUAR”
Reformimi i sistemit të trajtimit të të dënuarve është një nga përparësitë kyçe të Ministrisë së Drejtësisë në drejtim të konsolidimit të shtetit të së drejtës dhe garantimit të të drejtave të njeriut. 

Qëllimi kryesor i projektligjit “Për disa shtesa dhe ndryshime në ligjin nr.8328, datë 16.4.1998, “Për të drejtat dhe trajtimin e të dënuarve me burgim dhe të të paraburgosurve”, të ndryshuar”, është përmirësimi i kushteve për trajtimin e personave të dënuar me burgim dhe të të paraburgosurve për të garantuar respektimin e të drejtave e të lirive të tyre themelore, në përputhje me aktet e Bashkimit Evropian, aktet ndërkombëtare në fuqi, si dhe standardet e pranuara ndërkombëtarisht.

Propozimi i kësaj nisme vjen si nevojë e përmbushjes së detyrimeve që vijnë nga një sërë aktesh ndërkombëtare në të cilat Shqipëria është palë si: Konventa Evropiane për Mbrojtjen e të Drejtave të Njeriut dhe Lirive Themelore, Konventa Evropiane për Parandalimin e Torturës dhe të Trajtimit ose Ndëshkimit Çnjerëzor ose Degradues, si dhe për plotësimin e rekomandimeve të Komitetit të Ministrave të Këshillit të Evropës të përditësuara për standardet e trajtimit në burgje dhe të rekomandimeve specifike të Komitetit për Parandalimin e Torturës. Këto rekomandime kërkojnë rritjen e garancive ligjore për parandalimin e shkeljeve të këtyre të drejtave duke vënë theksin në përmirësimin e kushteve të trajtimit për disa kategori vulnerabël, siç janë të miturit, personat me çrregullime të shëndetit mendor, personat me aftësi të kufizuar, personat e dënuar shtetas të huaj. Ky projektligj është pjesë e programit analitik të Ministrisë së Drejtësisë, për vitin 2013.

Propozimi i kësaj nisme vjen edhe në kuadër të përafrimit të ligjit në fuqi me legjislacionin e ri në fushën e mbulimit nga skema e sigurimit të detyrueshëm të kujdesit shëndetësor dhe të mbrojtjesë të të dhënave personale etj.

Ky projektligj përbëhet nga 28 nene, të cilat rregullojnë çështje të tilla si: trajtimi i të miturve, trajtimi i të dënuarve me çrregullime të shëndetit mendor dhe me aftësi të kufizuar, mbulimi nga skema e sigurimit të detyrueshëm të kujdesit shëndetësor, kërkesat dhe ankesat, masat disiplinore, rregullat e transferimit, lejet shpërblyese dhe të veçanta, mbrojtja e të dhënave personale etj. Konkretisht:

Në nenin 1 të projektligjit është parashikuar se u nënshtrohen rregullave të këtij ligji të gjithë të dënuarit, shtetas shqiptarë dhe të huaj, me qëllim përfshirjen e shtetasve të huaj në mbrojtjen ligjore.

Në nenin 2 të projektligjit është parashikuar se trajtimi i të miturve të dënuar mbështetet në parimin e interesit më të lartë të fëmijës, propozuar kjo në mbështetje të rekomandimit të Komitetit për të Drejtat e Fëmijës, Gjenevë.
Së pari, ky parim është shumë i rëndësishëm në trajtimin e fëmijëve në institucione ku mbahen si të paraburgosur dhe të dënuar. Çdo vendim i marrë për fëmijën në këto institucione duhet të jetë në përputhje më interesin më të lartë të fëmijës. Gjithashtu, në çdo interpretim të interesit më të lartë të fëmijës duhet vënë theksi te fëmija, si një individ me mendime dhe ndjenja të tij, si dhe fëmija si subjekt i të drejtave civile dhe politike, ashtu sikurse dhe i mbrojtjes së veçantë. 

Së dyti, me miratimin e ligjit nr.44/2012, “Për shëndetin mendor”, është e rëndësishme të vihet theksi edhe në legjislacionin e sistemit të burgjeve, në respektimin e të drejtave të kategorisë së personave me çrregullime të shëndetit mendor. Në këtë kuadër, është parashikuar se të dënuarve me çrregullime të shëndetit mendor u garantohet trajtim i barabartë dhe pa diskriminim, duke respektuar integritetin fizik dhe dinjitetin njerëzor. 

Së treti, sipas raportit të fundit të progresit për Shqipërinë të lëshuar nga Komisioni Evropian, për vitin 2013, ku për shtetin shqiptar rekomandohet marrja e masave për trajtimin jodiskriminues të kategorisë së personave me aftësi të kufizuar, është parashikuar se të dënuarve me aftësi të kufizuar u garantohen liritë dhe të drejtat themelore të njeriut, trajtim jodiskriminues dhe mundësi të barabarta gjinore, duke marrë masa për aftësimin dhe riaftësimin e tyre. 

Sanksionimi i parimit të trajtimit jodiskriminues edhe në legjislacionin e sistemit të burgjeve është një garanci më shumë për trajtimin adekuat të kësaj kategorie.

Së katërti, është parashikuar se trajtimi i të dënuarve të huaj bëhet duke mbajtur parasysh situatën e tyre të veçantë dhe nevojat individuale e duke ndërmarrë veprime pozitive për të shmangur diskriminimin dhe për të zgjidhur probleme specifike me të cilat ata përballen në institucionet e ekzekutimit të vendimeve penale, transferimin dhe probleme të tjera pas lirimit.

Neni 3 i projektligjit parashikon se rehabilitimi social dhe riintegrimi për të dënuarit  realizohet nëpërmjet një trajtimi që synon rehabilitimin social për riintegrimin e tyre në jetën familjare, sociale dhe ekonomike. Përgatitja për riintegrim fillon që në paraburgim.

Ky ndryshim ka ardhur pasi institucionet e ekzekutimit të vendimeve penale zbatojnë programe të rehabilitimit social, që synojnë modifikimin e sjelljeve kriminale dhe aftësimin me shprehi sociale. Shoqëria civile gjithnjë e më shumë rekomandon që sistemi i burgjeve të hartojë programe konkrete të përgatitjes për riintegrim, që në paraburgim, duke krijuar marrëdhënie institucionale edhe me aktorë të tjerë, të përfshirë në këtë proces.

Neni 4 i projektligjit, nëpërmjet riformulimit të paragrafit të dytë, të nenit 10, të ligjit nr.8328/1998, parashikon se individualizimi bëhet duke vlerësuar nevojat individuale, psikologjike e sociale, gjendjen shëndetësore, situatën kulturore dhe ekonomike të mjedisit ku ka jetuar i dënuari dhe motivimin  për  t’u përfshirë në veprimtaritë që organizohen në institucion.

Riformulimi është bërë duke pasur parasysh vënien e theksit te specifikimi i faktorëve që merren në konsideratë për individualizimin e trajtimit, duke shtuar edhe konceptin e motivimit të të dënuarit/të të paraburgosurit për t’u përfshirë në veprimtaritë që organizohen në institucion.

Neni 5 i projektligjit parashikon se, pas procesit të vlerësimit, bëhet programimi i trajtimit, në bashkëpunim me të dënuarin. Për çdo të dënuar hartohet plani i dënimit dhe riintegrimit, ndërsa për kategoritë vulnerabël hartohet programi individual i trajtimit. Nëpërmjet këtij parashikimi janë shtuar në këtë ligj dy koncepte të rëndësishme, përsa i përket programimit të trajtimit:  plani i dënimit dhe riintegrimit dhe programi individual i trajtimit, të cilat zbatohen aktualisht në sistemin e burgjeve.

Gjithashtu, është parashikuar se një rëndësi e veçantë i kushtohet trajtimit  psikosocial të të miturve, të të rinjve nën moshën 21 vjeç, grave, personave të kategorive vulnerabël, pasi specifikimi i kategorive vulnerabël në këtë ligj përbën një garanci më shumë për respektimin e të drejtave të tyre. 

Neni 6 i projektligjit parashikon zgjerimin e rrethit të personave që kanë të drejtën e paraqitjes së kërkesës për transferimin e të dënuarit nga burgu i sigurisë së lartë në institucionet e tjera të vuajtjes së dënimit. 

Neni 7 i projektligjit parashikon se seksionet mjekësore të posaçme, brenda institucioneve të ekzekutimit të vendimeve penale, shërbejnë për trajtimin e të dënuarve dhe të të paraburgosurve që, gjatë qëndrimit në këto institucione, shfaqin çrregullime të shëndetit mendor. Trajtimi në këto seksione të posaçme bëhet për aq kohë sa gjykata nuk shprehet për trajtimin e tyre në një institucion mjekësor të posaçëm, sipas përcaktimeve të bëra në ligjin e shëndetit mendor. Në seksionet e mjekimit respektohen të gjitha të drejtat e të dënuarve, sipas këtij ligji. 

Ky parashikim është bërë në kuadër të ndryshimeve të fundit që ka pësuar              ligji nr.8328/1998, me ligjin nr.9888, datë 10.3.2008, “Për disa shtesa shtesa dhe ndryshime në ligjin nr.8328, datë 16.4.1998, “Për të drejtat dhe trajtimin e të dënuarve me burgim dhe të të paraburgosurve”, të ndryshuar”, ku është hequr mbikëqyrja e prokurorit në ekzekutimin e vendimeve penale dhe, aktualisht, parashikohet se shtrimi dhe dalja nga institucionet mjekësore të posaçme ose në seksione të veçanta në burgje apo në spitale jashtë sistemit të burgjeve bëhet me urdhër të prokurorit. Është parë e nevojshme që neni 16 i ligjit të riformulohet tërësisht.

Neni 8 i projektligjit propozohet në funksion të qartësimit të përmbajtjes së pikës 1, të nenit 22, të ligjit në fuqi.
Neni 9 i projektligjit parashikon se të dënuarit e mitur kanë të drejtë të qëndrojnë në ajrim në mjedise të hapura, jo më pak se 3 orë në ditë. Përveç ajrimit, të miturit kanë të drejtë të kalojnë kohën, duke u përfshirë në aktivitete rehabilituese, që zhvillohen në institucion. Ajrimi për këtë kategori kryhet veçmas nga të rriturit.
Zgjatja e kohës së ajrimit dhe aktiviteteve për kategorinë  e të miturve, si dhe ndarja nga kategoria e të rriturve, sidomos gjatë ajrimit, duke përmbushur kështu një nga rekomandimet e avokatit të Popullit, Komitetit Shqiptar të Helsinkit dhe Institutit Evropian të Tiranës. 

Neni 10 i projektligjit bën një përshtatje të terminologjisë në nenin 30, të ligjit në fuqi në përputhje me praktikën administrative dhe dokumentare, që zbatohet aktualisht në sistemin e burgjeve.

Ky nen rregullon pranimin e të dënuarve dhe veçanërisht atyre me shtetësi të huaj. Në çdo institucion krijohet Komisioni i Pritjes për të pranuar të sapoardhurit, për t’u dhënë informacion fillestar në një gjuhë që e kuptojnë për: rregulloren e burgut, rregullat dhe procedurat për ngritjen e kërkesave dhe ankesave, të drejtat e tyre për këshillim dhe ndihmë ligjore. Një kujdes i veçantë tregohet për shtetasit e huaj. Menjëherë pas pranimit, autoritetet e burgut mbështetin të dënuarit e huaj për të informuar familjen e tij, këshilltarin ligjor, përfaqësuesit konsullorë dhe personat ose organizatat kompetente për t’i ndihmuar. Në një afat sa më të shkurtër të burgosurit e huaj pajisen me informacion, në gjuhën që e kuptojnë, me gojë apo me shkrim, për mundësitë ndërkombëtare të transferimit të tyre. Të dënuarit e huaj, të cilët janë shtetas të shteteve pa përfaqësi diplomatike ose konsullore në vend, refugjatët apo personat pa shtetësi, mbështeten për të komunikuar me përfaqësitë diplomatike të shtetit që mbron e interesat e tyre apo autoritetin kombëtar ose ndërkombëtar, detyra e të cilit është është mbrojtja e interesave të këtyre personave.

Në nenin 11 të projektligjit është parashikuar ndryshimi i tre paragrafëve të parë të nenit 32, të ligjit në fuqi, të cilët konsistojnë në riformulimin e objektivave të trajtimit, mbështetur në shërbimet dhe aktivitetet që zbatohen aktualisht në sistemin e burgjeve, si dhe kriteret e përzgjedhjes së stafit social, që punon me të dënuarit dhe të paraburgosurit. Sa më sipër, kërkojnë formimin e duhur akademik dhe aftësi profesionale për trajtimin e të paragurgosurve dhe të të dënuarve.

Në nenin 12 të projektligjit propozohen shtesat dhe ndryshimet e nevojshme në nenin 33, të ligjit në fuqi, bazuar në vendimin nr.377, datë 6.4.2011, të Këshillit të Ministrave, “Për përfshirjen e personave të dënuar me burgim dhe të të paraburgosurve në kategorinë e personave ekonomikisht joaktivë”, si dhe në angazhimin e shërbimit mjekësor, jo vetëm për diagnostikimin e trajtimin e sëmundjeve, por edhe parandalimin e tyre. 

Neni 13 i projektligjit parashikon shtimin e një neni të ri (33/1), me këtë përmbajtje: “Personat e burgosur përfshihen në kategorinë e personave ekonomikisht joaktivë dhe përfitojnë, pa pagesë, të gjitha shërbimet që ofron skema e sigurimit shëndetësor.

Zyrat vendore të Fondit të Sigurimit të Detyrueshëm të Kujdesit Shëndetësor të qarkut përkatës lidhin kontrata me mjekun e institucioneve të ekzekutimit të vendimeve penale për lëshimin e recetave me rimbursim të plotë.

Trajtimi me barnat e listës së barnave të rimbursueshme bëhet kundrejt recetës me rimbursim të plotë në farmacinë e institucionit të ekzekutimit të vendimeve penale.

Zyrat vendore të Fondit të Sigurimit të Detyrueshëm të Kujdesit Shëndetësor dhe institucioni i ekzekutimit të vendimeve penale lidhin kontratë me depot dytësore për furnizimin dhe rimbursimin e barnave të listës së barnave të rimbursueshme.

Rregullat e hollësishme për mënyrën e ofrimit të kujdesit shëndetësor dhe funksionimin e skemës së sigurimeve shëndetësore për personat e burgosur përcaktohen me udhëzim të përbashkët të ministrit të Shëndetësisë dhe të ministrit të Drejtësisë, me propozimin e drejtorit të Përgjithshëm të Fondit të Sigurimit të Detyrueshëm të Kujdesit Shëndetësor e të drejtorit të Përgjithshëm të Burgjeve”.
Ky propozim bëhet në përputhje me pikën 2/e, të nenit 5, të ligjit nr.10383,             datë 24.2.2011, “Për sigurimin e detyrueshëm të kujdesit shëndetësor në Republikën e Shqipërisë”, ku parashikohet se: “Sigurimi i detyrueshëm shëndetësor mbulon, gjithashtu, kategoritë e mëposhtme të personave ekonomikisht joaktivë, pagesa e kontributeve të të cilëve financohet nga buxheti i shtetit ose burime të tjera të përcaktuara me ligj: ... e) kategori personash që përcaktohen me ligje të veçanta”. Për sa më lart, në projektligj është parashikuar se të dënuarit dhe të paraburgosurit përfshihen në kategorinë e personave ekonomikisht joaktivë.

Deri tani kjo çështje është trajtuar nga vendimi nr.337, datë 6.4.2011, i Këshillit të Ministrave, “Për përfshirjen e personave të dënuar me burgim dhe të të paraburgosurve në kategorinë e personave ekonomikisht joaktivë”. Duke qenë se ky vendim zbatohet në praktikë dhe deri tani ka rezultuar efektiv, parashikimet e tij janë përfshirë në nenin 33/1.

Në nenin 14 të projektligjit, me synim përmirësimin e marrëdhënieve të punës të të dënuarve të mitur, është parashikuar se punësimi i të miturve mbështetet në parimet dhe kriteret e parashikuara në Kodin e Punës. Ky parashikim shërben si një garanci më shumë për trajtimin e duhur të kësaj kategorie.
Neni 15 i projektligjit parashikon shfuqizimin e paragrafit të dytë, të nenit 37, të ligjit në fuqi, ku parashikohet se “Nxitet kryerja dhe favorizohet ndjekja e studimeve profesionale, duke përdorur kurset me korrespondencë”, pasi me marrëveshjen e bashkëpunimit të vitit 2009, ndërmjet Ministrisë së Drejtësisë dhe Ministrisë së Punës, Çështjeve Sociale dhe Shanseve të Barabarta (aktualisht Ministria e Mirëqenies Sociale dhe Rinisë), kurset profesionale ofrohen brenda institucionit të ekzekutimit të vendimeve penale, sipas kurrikulave mësimore të kësaj ministrie. Gjithashtu, ky nen parashikon nxitjen e mësimit të gjuhës shqipe (nocioneve bazë të komunikimit) për të dënuarit e huaj.

Neni 16 i projektligjit parashikon se për të dënuarit e mitur hartohet një program i veçantë përfshirjeje në veprimtari kulturore, krijuese e sportive. Sanksionimi në ligj i detyrimit për hartimin e një programi të tillë është një garanci më shumë për të përforcuar detyrimin për një trajtim të veçantë për të miturit. 

Neni 17 i projektligjit rregullon takimet, vizitat, korrespondencat dhe informacionin e të dënuarve. Institucioni i ekzekutimit të vendimeve penale, me pëlqimin e të dënuarit, mundëson takime konfidenciale me anëtarët e Komisionit Mbikëqyrës, avokatin e Popullit, mbrojtësin e kërkuar nga i dënuari ose të caktuar kryesisht, përfaqësues të OJF-ve, vendase apo të huaja, që veprojnë në fushën e të drejtave të njeriut, me të cilat Drejtoria e Përgjithshme e Burgjeve ka nënshkruar marrëveshje bashkëpunimi, dhe organizmat ndërkombëtarë. Për të dënuarit e mitur zbatohet një politikë favorizuese për korrespondencën telefonike dhe takimet me familjarët.

Ndryshimi është bërë mbështetur në një nga rekomandimet e Komitetit Shqiptar të Helsinkit pas disa tryezave të përbashkëta, të organizuara në lidhje me mundësinë e të dënuarve për të zhvilluar takime konfidenciale.

Në rregulloren e përgjithshme të burgjeve, të miratuar me  vendimin nr.303, datë 25.4.2009, të Këshillit të Ministrave, “Për miratimin e rregullores së përgjithshme të burgjeve”, të ndryshuar, është shtuar numri i telefonatave dhe takimeve me familjarët. Në unifikimin e parashikimeve ligjore është e rëndësishme që kjo të sanksionohet edhe në këtë ligj.

Në nenin 18 të projektligjit parashikohet ndryshimi i paragrafit të parë, të nenit 48, të ligjit në fuqi, duke krijuar mundësinë e kryerjes së transportit edhe nga një kompani private, e cila kontraktohet posaçërisht për shërbimin e transportit nga Drejtoria e Përgjithshme e Burgjeve, sipas rregullave të caktuara në legjislacionin në fuqi për prokurimet publike. Ky ndryshim i kushton vëmendje shërbimit të privatizimit të transportit, por do të krijojë mundësinë në të ardhmen për privatizimin e burgjeve. Në të ardhmen privatizimi i burgjeve do të jetë një reformë në sistemin e burgjeve që do të rritë cilësinë e shërbimit brenda mureve të burgut dhe do të ulë shkallën e korrupsionit. 

Neni 19 i projektligjit, në përmbushje të rekomandimeve të Komitetit Shqiptar të Helsinkit, rregullon mundësinë e formulimit të kërkesave e të ankesave. Pas pranimit në institucion, të dënuarit informohen nga personeli i institucionit të ekzekutimit të vendimeve penale lidhur me të drejtën për të paraqitur kërkesa ose ankesa, çdo ditë, me shkrim ose përjashtimisht me gojë, nëpërmjet personelit të institucionit, si dhe për mundësinë për të kërkuar takim me drejtorin e institucionit apo personelin përgjegjës për çështje në interes të tyre apo që përbëjnë shqetësim për ta. Kërkesat apo ankesat me shkrim mund të paraqiten edhe me zarf të mbyllur. Personeli i autorizuar organizon takime periodike me të burgosurit me qëllim krijimin e mundësive të paraqitjes së kërkesave apo ankesave. Kërkesat ose ankesat, pasi regjistrohen në një regjistër të veçantë, i dorëzohen drejtorit të institucionit, i cili ngarkon punonjësin përkatës për zgjidhjen dhe kthimin e përgjigjes të dënuarve. 

Në nenin 20 të projektligjit është parashikuar shtimi i një paragrafi në nenin 51, të ligjit në fuqi, konkretisht:

“Për të miturit dhe personat e diagnostikuar me probleme të shëndetit mendor zbatohet një politikë disiplinore lehtësuese. Politika disiplinore për të miturit duhet të mbështetet në parimin se masa disiplinore shërben si formë e fundit e disiplinimit të sjelljes.”.
Shtimi i këtij parashikimi është bërë si rezultat i një praktike rezultative të ndjekur tashmë në institucionet e ekzekutimit të vendimeve penale nëpërmjet ndjekjes së  udhëzuesit mbi politikën disiplinore për të miturit dhe personat me probleme të shëndetit mendor, të hartuar sipas rekomandimeve të KSHH-së si dhe angazhimit për zbatimin e një politikë disiplinore lehtësuese për këto kategori. 

Këto ndërhyrje sjellin si të domosdoshme edhe disa ndryshime në nenin 53, të ligjit, sipas propozimit të nenit 21 të projektligjit.

Neni 22 i projektligjit parashikon ndryshimin e nenit 54, të ligjit në fuqi, i cili vjen si pasojë e parashikimit të gabuar në këtë nen, që në komision bëjnë pjesë sanitari (pastruesi), komandanti i policisë (nuk ekziston si term). Gjithashtu, mbështetur në një nga rekomandimet e KPT-së (Komiteti për Parandalimin e Torturës), mjeku asiston në mbledhjet e Këshillit Disiplinor, pa të drejtë vendimmarrjeje. Ai plotëson një raport për Këshillin Disiplinor, ku shprehet për gjendjen shëndetësore të të paraburgosurit/të të dënuarit.

Neni 23 i projektligjit parashikon se leja shpërblyese i jepet personave të dënuar mbi 10 vjet burgim, pasi t’u ketë mbetur për të vuajtur më pak se 5 vjet heqje lirie.

Në dispozitën ekzistuese është përcaktuar se për të dënuarit mbi 10 vjet, leja shpërblyese jepet pasi të ketë vuajtur 2/3 e dënimit. Në praktikë ka rezultuar se janë trajtuar me leje shpërblyese edhe persona me rrezikshmëri të lartë, të cilëve u kanë ngelur për të vuajtur edhe shumë vite dënim. Në bazë të këtij propozimi, personat me dënime maksimale duhet të vuajnë më shumë dënim për të përfituar leje shpërblyese.

Neni 24 i projektligjit parashikon disa ndryshime në nenin 60, të ligjit në fuqi. Konkretisht, në paragrafin e parë shtohen fjalët “... si dhe në rastet e dhënies së provimeve të vetë të burgosurit ...”, duke propozuar kështu shtimin e rasteve, për të cilat mund të jepet leja e veçantë. 

Gjithashtu, paragrafi i dytë ndryshohet, si vijon:

“Leja e veçantë jepet deri në 48 orë dhe, me kërkesë të të dënuarit, mund të zgjatet kundrejt dokumentacionit ligjor të paraqitur në institucion, për aq kohë sa e diktojnë rrethanat. Në çdo rast, kohëzgjatja e lejes së veçantë nuk mund të jetë më shumë se 10 ditë.”.

Në dispozitën e ligjit në fuqi për lejet e veçanta, fakti që i dënuari përfiton leje të veçantë deri në 7 ditë dhe jo më shumë se 30 ditë merr karakterin e lejes shpërblyese dhe, në këtë rrethanë, duhet të kufizohet kohëzgjatja e kësaj lejeje.

Në fund të këtij neni shtohet paragrafi, me këtë përmbajtje:

“Shoqërimi i të dënuarve dhe i të paraburgosurve me forcat dhe mjetet e Drejtorisë së Përgjithshme të Burgjeve, për lejet e veçanta bëhet me shpenzimet e vetë të dënuarve, veç rasteve të vdekjes së familjarëve”. Në bazë të propozimit, reduktohet kostoja për sistemin e burgjeve në rastin e shoqërimit të tyre sipas kritereve që përcakton ligji.

Neni 25 i projektligjit parashikon se transferimi i të dënuarve dhe i të paraburgosurve bëhet me urdhër të drejtorit të Përgjithshëm të Burgjeve.
Për personat e mitur, që arrijnë moshën madhore disa muaj para lirimit të tyre, autoritetet kompetente duhet të shqyrtojnë, rast pas rasti, për mostransferimin e tyre në institucionet e vuajtjes së dënimit për të rritur.

Për t’u siguruar që transferimi i të dënuarve të huaj lehtëson riintegrimin e tyre dhe nuk shkel të drejtat e tyre themelore, duhen marrë parasysh pikëpamjet e të dënuarve, lidhjet familjare, gjuhësore, kulturore, sociale dhe ekonomike dhe kushtet e burgjeve në shtetin ku ai do të vuajë dënimin para marrjes së vendimit të formës së prerë.

Neni 26 i projektligjit parashikon shtimin e nenit 74/4 lidhur me mbrojtjen e të dhënave personale, duke garantuar një nivel sigurie të plotë gjatë përpunimit dhe ruajtjes së tyre.

Në nenin 27 të projektligjit është parashikuar që në paragrafin e parë, të nenit 75, të ligjit në fuqi, pas fjalëve “... nenet 5 deri 11, 16, 23 deri 28, 30, 32 deri 45, 47 deri 58, 60, 61 dhe 64 …” shtohen fjalët “... nenet 66, 74/1, 74/2, 74/3 dhe 74/4 ...” për arsye se këto nene gjejnë zbatim edhe për kategorinë e personave të paraburgosur.

Neni 28 parashikon momentin e hyrjes në fuqi të ligjit.

